Rettens ophævelse af lejeforhold grundet AirBnB udlejning
Retten på Frederiksberg afsagde i juli 2016 en dom om korttidsudlejning via AirBnB. Udlejer fremlagde skærmprint fra AirBnB’s hjemmeside og førte som vidne bl.a. en beboer i opgangen. Vidnet kunne berette om, at der på skift befandt sig flere andre personer i lejligheden end lejeren. Retten lagde vægt på, at lejeren havde annonceret på AirBnB (under bl.a. falske navne), og at vidnet var troværdigt.   Hvis en beboer klager over, at en lejer fremlejer sin lejlighed, er det derfor vigtigt at få klageren til at notere hvilke datoer, lejeren ikke er hjemme samt nærmere omkring, hvem lejerne møder i opgangen. Samtidig bør der sikres skærmprint fra annoncerne på AirBnB. Hertil kræves desværre en tidskrævende indsats.   Endelig er det vigtigt at handle hurtigt, hvis udlejer ønsker at ophæve lejemålet. Påkravet med indsigelsen mod AirBnB udlejning bør sendes snarest efter, at korttidsudlejningen er konstateret. Hvis fremlejetagerne er flyttet ud af lejemålet, når ophævelsen kommer frem, er den uden virkning.